Eestis hästi tuntud feng shui koolitajad Siret ja Janno Seeder võivad nii mõnegi inimese kadestama panna. Sellist üksmeelt, austamist ja teineteisest hoolimist ei näe just sageli.  Kehakeel räägib rohkem kui väljaöeldud sõnad. Kui tavaliselt pööratakse end jutuajamisel vestluskaaslase poole kogu kehaga, siis seekord tunneb ajakirjanik ennast nagu viies ratas vankri all. Siret keerab end nii näo kui ka kehaga kaasa poole, Janno teeb sama, kuigi aeg-ajalt keerab vastates ka küsija poole. Mõlemad peavad aga omavahel ilmselgelt ladusat ja teineteist austavat dialoogi, millest kostub minevikust  rääkides nostalgiat, veidi ka läbiseeditud valu, kuid veelgi rohkem lugupidamist ja armastust, kui jutujärg jõuab tänasesse päeva.  Õhk kahe inimese vahel säriseb. Tõesti, kui veel 23 kooselatud aasta järel on tajutav mehe ja naise vaheline kehakeemia, mitte tüdimus ja rutiin, siis nad õpetavad inimestele mitte ainult feng shui'd, vaid ka suhete hoidmist ja arendamist.    Võlgu olev kilo suhkrut  Sireti ja Janno lugu on pealtnäha üsna tavaline. Noormees kohtub  neiuga ja tunneb tema suhtes tõmmet. Stopp. Igas loos on ju omajagu romantikat, müstilist kokkusattumust, ehkki juhuseid ei ole olemas ja kõik on kõrgemalt poolt ette määratud. Jannole meeldib rääkida nende saatusliku kohtumise lugu ja ta teeb seda naudinguga. Siret kuulab rahulikult pealt ja noogutab jutu kinnituseks.  Kui tehnikaülikoolis majandust õppinud Janno sõjaväest tagasi tuli, oli talongide aeg ja mitte ainult viina, niiti või voodipesu, vaid ka suhkrut sai osta talongide alusel. Janno koos  grupivendadega kavatses tähistada vägeva peoga taaskohtumist, kuid selgus, et oli küll piiritust ja mahla, kuid mitte suhkrut. Sõprade soovitusel läks ta seda küsima alumistelt naabritelt ja leidis eest Sireti. Kogu peoseltskond kolis allkorrusele ja kui teised peolised tasapisi lahkusid, oli Janno see, kes aitas Siretil koristada ja lahkesti seltsi pakkus. "Mäletan seda, et Janno oli juba siis sihikindel - mida ta pähe võtab, selle ka ellu viib," kostab Siret küsimuse peale, mis teda Janno juures paelus.  Janno aga tunnistab häbenemata, et tundis juba esimesel kohtumisel kehakeemiat tol ajal Tallinna pedagoogikaülikoolis eesti keelt ja kirjandust õppiva tudengineiu vastu.    Kriisid ja üheks kasvamine    "Ilmselt see oli ette määratud. Mingil hetkel aga kolisin Sireti juurde, kuna meie suhe oli jõudnud sinnamaale, kus ta oli lapseootel," meenutab Janno. Kooselu naise vanematega mõjus aga Jannole halvasti. Ämm andis mõista, et väimees on võõrale pinnale sissetungija ja noore  pere elu pidi käima tema tahtmist mööda. Ei osanud noored siis maha istuda ja omavahel suud puhtaks rääkida ega ka teineteisele toeks olla. Kumbki hoidis oma mõtted endale ja nii kiskuski vaid paar aastat kestnud abielu vägisi kraavi poole.  "Olime olnud ju kaheksa kuud tuttavad ja kirglikult armunud, kui abiellusime. Ei jõudnud teineteist tundmagi õppida. Kui siis lapse sündides argipäev uksele koputas, olimegi jännis. Me ei mõistnud, et abielu tähendab õppimist, pingutust ja järjekindlat tööd. Kui  ikka romantika asemel on mähkmed ja omaette olemisest polnud juttugi, olimegi jõudnud oma esimese abielukriisini ehk lahkuminekust lahutas vaid üks samm," pajatab Siret.  Siret sõitis pojaga vanaema juurde, Janno aga jäi linna elu üle järele mõtlema. "Algul oli vabaduse tunne, kuid aegamööda süvenes hinges kindel teadmine, et ma ei taha Siretita olla. Kui ta andis teada, et ootab mind ja on valmis tagasi linna tulema, oligi esimene kriis ületatud. Eks sellele aitas kaasa seegi, et saime omaette elamise,"  kõneleb Janno.  Siret tunnistab, et nii nagu paljud teisedki, proovisid nad abielu alguses üksteist ümber kasvatada. Kui kumbki ei anna järele ja ka suguvõsad on selles vaikivas võimusõjas selja taga, ongi tulemuseks lahutus. Armastusest vihkamiseni on vaid tibatilluke samm ja vaimselt väljakujunemata inimesele pole emotsioonide kütkes päris selge, mida oma kaasa vastu tuntakse, kas armastust või vihkamist.    Vankriratas päästis abielu    Teine abielu mõranemise  hetk saabus 1990ndate algul, kui Eesti majandus kõikus, inimesed kaotasid tööd ja rahamure sundis endasse tõmbuma. Siret meenutab, et tema oli siis olnud teise lapsega kodune, Janno aga jäi tööta, pere ülalpidamiseks tuli maha müüa isegi sõiduauto.  "Me ei osanud teineteisega rääkida. Kuid rääkimist ja dialoogi tuleb õppida, see polegi nii lihtne. See oli meil pikk vindumine, mis kiskus lahutuse poole," kõneleb Siret. Selle jutu peale teeb Janno üllatunud näo. "Just, mina läksin isegi Õnnepaleesse  lahutusavaldust sisse viima, noorem poeg oli siis lapsevankris. Korraga tuli vankril ratas alt ära. Pöörasin siis otsa ringi, vankriratas näpus ja pisarad silmis. Koju jõudes tuli Janno mulle aga suure lillekimbuga vastu ja sinna need lahutusplaanid jäidki," meenutab Siret.  Janno aga ei suuda kuidagi meenutada, miks ta lilled ostis. Küll aga mõistab, milliseid vigu nad omavahelises suhtlemises tegid. "Kui elus läheb halvasti, otsid ikka süüd teistes, mitte endas. Arutelu asemel on nii lihtne hakata  süüdistama," tunnistab ta. Siret on aga veendunud, et tookord hoidis neid teineteise küljes ametlikult registreeritud abielu. "Abielu kui initsiatsioonitalitus on vajalik, sest see teeb lahutamise raskeks. Mõistsin, et me võime olla teineteise peale vihased, kuid siiski armastasime teineteist. See tunne pole kustunud. Mäletan, et olin enda peale isegi vihane, et oma meest armastan," pajatab Siret.    Feng shui algas lastest    Ometigi ei pääsenud nad ka kolmanda  kriisita, mis polnud küll nii sügav kui eelmised, kuid milleta Siret ja Janno poleks praegu need, kes nad on. Selleks ajaks oli pere kolinud Kadriorust Mustamäele korrusmajja, Janno oli leidnud uuesti tööd ja Siretki töötas. Ei teadnud kumbki midagi feng shui'st ega osanud sellest teistele rääkida. Kuid feng shui otsis nad ise üles. See algas lastest. Üsna varsti pärast Mustamäele kolimist algasid poistel tervisehädad. Lapsed magasid rahutult, rääkisid unes ja kõndisid kinnisilmi mööda kodu ringi. Arstid vangutasid päid ja kirjutasid lõpuks vanemale pojale rahustid välja. Ema käsi ei tõusnud neid pojale andma, sest ta kartis, et lapse allergiline astma võib sellest veelgi hullemaks minna. Olukord pani ahastama. Kui Siret oli ühel kodumessil, astus ta juurde üks tundmatu naine ja pistis pihku sedelikese Rein Weberi nime ja telefoninumbriga. Ise aga soovitas minna kindlasti kuulama selle mehe juttu feng shui'st. Uudishimulik Siret helistaski, võttis Janno kaasa ja nii sai alguse nende elus uus lehekülg, mis muutis ka omavahelisi suhteid.  Ligi kolm aastat kestnud geobioloogia, vitste- ja pendliõpetus Weberi juures andis kindlustunde hakata ka teisi aitama. Nad palusid Weberit end eksamineerida. Sireti tunnistus geobioloogia alal kannab numbrit üks, Jannol numbrit kaks. Rein Weberi juures õppisid kaasad selgeks ka vitste ja pendliga töö. Kuna probleemid laste tervisega vajasid lahendamist, tuligi appi pendel ja feng shui. Ilmnes, et laste toas oli kahekordne voodi just veesoone kohal. Ka oma kodu kujundasid kaasad feng shui õpetuse järgi ümber. Armastuse nurgakeses leidis aukoha Janno ja Sireti pulmapilt, mida täiendab lembepoosis lindude kuju. Armutsooni vastas asuvasse rahanurka tõi Siret õnne toova kärnkonna ja rahapuuna tuntud ahvileivapuu. Seintele ja riiulitele kogunes aga tarkust ja loomingut soodustavaid esemeid. "Meie elu muutus silmnähtavalt. Kuna umbes seitse aastat tagasi hakkas feng shui õpetus Eestis üha rohkem inimestele huvi pakkuma, sündiski otsus luua oma firma," pajatab Siret. Janno töötas enne oma firma asutamist Hansapangas, sai korralikku palka, kuid hing ei olnud rahul. Siret oli see, kes hoiatas, et mehel on oht läbi põleda, kuna ta ei teinud seda, mis oleks talle parim olnud.    Abielu kui kasvav nauding    Kuigi kaasad olid oma kodu ümber teinud feng shui põhimõtete järgi, tabas neid veel üks suhtekriis. Seekord vaagis lahkuminekumõtteid Janno. "Mulle tundus samal ajal, et naine on nagu pomm jala küljes, kes ei lase mul kõrgelt lennata," tunnistab ta. Sireti hinges oli aga suur segadus, sest ta ei saanud enam aru, kas ta on oma mehele sõber, töökaaslane või armuke. Kõik oli sassis. "Siis mõistsime, et päriselt soovime ju ikkagi olla koos ja saada osa ühisest elumängust. Oleme teadlikult tegelenud enese arendamisega, mistõttu on meie suhe jõudnud palju sügavamale, kui oskasime alguses ettegi kujutada," ütleb Siret. Veel kord vaatasid nad oma kodu üle ja leidsid, et vale on panna rõhku vaid ühele tsoonile, mis näiteks toob sisse raha. Kõik tsoonid peavad olema tasakaalus, siis toimib ka feng shui. Kas on see elutarkus või feng shui mõju, kuid nüüd on ka suhe tasakaalus. "Me oleme nagu yin ja yang, üks tasakaalustab teist. Koolitustel on meilt küsitud, kui palju me harjutasime koosrääkimist, kuid me pole ju harjutanud, see tuleb iseenesest, et võtame sujuvalt üksteiselt jutuotsa üle," selgitab Siret.  Kui küsida Jannolt, kas ta pole mõelnud paljude keskikka  jõudnud meeste kombel vana naine uue ja noorema vastu vahetada, ei malda ta rahulikult toolil istuda ja seisab Siret kõrvale, nagu teda kaitstes. "Ma ju alles hakkan oma abielu nautima, miks ma peaksin alustama kõike otsast peale, see oleks rumalus," seletab ta energiliselt. Nüüd mõistavad Siret ja Janno, et vahel on vajalik anda kaasale puhkust, teineteisest eemal olla. Kuid mõlemad naudivad abielu, mis on vaimse kasvamise ja koosminemise jaoks parim tee.